Američka vojska je priopćila da će 92 tisuće vojnika biti upućene u Irak sredinom 2006. godine kao dio regularne rotacije snaga. Ministar obrane Donald Rumsfeld je upozorio da taj broj ne signalizira planove za smanjivanje broja američkih vojnika u Iraku, koji se u ovom trenutku kreće oko 160 tisuća. Dodao je da popis jedinica koje će biti razmještene u Iraku još nije konačan te da će njihov broj naposljetku ovisiti uvjetima koji će vladati u Iraku. Među tim uvjetima su intenzitet pobune i kapaciteti iračkih snaga sigurnosti koje treniraju Sjedinjene Države. Tijekom većeg dijela godine broj američkih vojnika u iraku iznosio je oko 138 tisuća, međutim, on je nedavno povećan kako bi se poboljšale mjere sigurnosti tijekom referenduma o nacrtu ustava prošli mjesec te nadolazećih izbora u prosincu.